《憩杖锡延胜寺即饮先觉堂丈室三十韵》
清代·姚燮

闲心慕真素，五岳难近求。片席起峣崅，空山梦谁酬？

割形外诸妄，媚佛辞尘谋。破钵枯鳞龙，岂为禅门雠？

筇疲无住乡，汗漫讥元辀。鼪鼯能近人，弄翠虚堂楸。

云根终岁寒，隔指开灵湫。鱼磬不恒敲，静籁意为搜。

远见诸天澄，万壑趋羊牛。茗铫霏微澜，清纳全象秋。

取适聊寄閒，眇想得所俦。络石馀一花，孤迥信无尤。

独炷分元镫，万古断车驺。摄义通大乘，树立惊王侯。

结殿冠上穹，峻可毗耶侔。托履良有缘，惭我同蒉桴。

且发斋厨瓶，随量㪺腊篘。日月逃醉乡，瞑得千金裘。

下方多饿魂，红粟弃填沟。饱死昧其恩，僧命真蚍蜉。

我言非效伧，智者悟生羞。灵性苟未孚，片刻艰夷犹。

出循扶疏林，眷彼残叶脩。薄岚清照衣，落日澹宜楼。

入峡多溷踪，古相彫猿猴。樵夫老筋弛，抱薪亦堪忧。

唇舌依儒缁，根蒂尚持留。涧泉奔四厓，东逝归同流。

振衣下南畈，脱鹰莽辞韝。溪虎不啸风，幻迹空悠悠。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。